**บทที่ 1**

**บทนำ**

**1.1 ที่มาและความสำคัญของปัญหา**

 การศึกษาเพื่อพัฒนาคนไทยในศตวรรษที่ 21 ท่ามกลางกระแสการเปลี่ยนแปลงของโลกปัจจุบันจำเป็นอย่างยิ่งที่แต่ละประเทศต้องเตรียมคนรุ่นใหม่ที่มี ความรู้ ทักษะและค่านิยมที่ดีงามมีคุณธรรมจริยธรรม สามารถในการปรับตัวในการดำรงชีวิตในโลกยุคใหม่ได้อย่างรู้เท่าทันการเปลี่ยนแปลงที่เกิดขึ้นอย่างรวดเร็ว ประกอบกับการก้าวเข้าสู่ประชาคมอาเซียน (ASEAN Community : AC) ซึ่งมีวัตถุประสงค์เพื่อสนับสนุนการรวมตัวและความร่วมมืออย่างรอบด้านภายใต้ 3 เสาหลักคือ 1) ประชาคมการเมืองและความมั่นคงอาเซียน (ASEAN Political–Security Community-APSC) 2) ประชาคมเศรษฐกิจอาเซียน (ASEAN Economic Community –AEC)
3) ประชาคมสังคมและวัฒนธรรมอาเซียน (ASEAN Socio- Cultural – Community –ASCC) (กระทรวงการต่างประเทศ กรมอาเซียน,2555:3) อีกทั้งมีการร่วมกลุ่มประเทศอาเซียน+ 3(ASEAN +3)ประกอบด้วยประเทศจีนประเทศเกาหลีใต้และประเทศญี่ปุ่นรวมทั้ง อาเซียน+6 ซึ่งประกอบด้วย ประเทศออสเตรเลีย ประเทศนิวซีแลนด์ และประเทศอินเดีย ผนวกรวมกันซึ่งจะมีประชากรรวมกันประมาณ 3 พันล้านคนหรือคิดเป็นร้อยละ 50 ของประชากรของโลก (สถาบันวิจัยประชากรและสังคม มหาวิทยาลัยมหิดล, 2558) ซึ่งสังคมโลกต้องเผชิญกับปัญหาต่าง ๆ มากมาย เช่น ความอดอยาก ภาวะสงคราม สิ่งแวดล้อม ซึ่งทุกประเทศต้องช่วยกันแก้ไข “พลเมือง” ให้เป็น “พลเมืองโลก” (World Citizen) ด้วยจึงจะเกิดการร่วมกันแก้ปัญหาของมนุษยชาติในการอยู่ร่วมกันอย่างสันติสุขในสังคมโลก การจัดการศึกษาเพื่อความเป็นพลโลกจึงมีความสำคัญอย่างสูงยิ่งในสังคมโลกปัจจุบัน

 ยุทธศาสตร์การพัฒนาคนและสังคมไทยของแผนพัฒนาเศรษฐกิจและสังคมแห่งชาติฉบับที่ 12 (พ.ศ.2560-2564) ที่ต้องการเตรียมความพร้อมคนให้สามารถปรับตัวรองรับผลกระทบจากการเปลี่ยนแปลงได้อย่างเหมาะสมทั้งในระดับชาติ อนุภูมิภาค และระดับโลกได้ยึดคนเป็นศูนย์กลางการพัฒนา ลักษณะของคนไทยและสังคมไทยที่พึงปรารถนา คนไทยเป็นมนุษย์ที่สมบูรณ์ เป็นพลเมืองที่มีวินัยตื่นรู้ และเรียนรู้ได้ด้วยตนเองตลอดชีวิต มีความรู้ มีทักษะและทัศนคติที่เป็นค่านิยมที่ดีมีสุขภาพร่างกายจิตใจที่สมบูรณ์ มีความเจริญเติบโตทางจิตวิญญาณ มีจิตสาธารณะทำประโยชน์ต่อส่วนรวม มีความเป็นพลเมืองไทย พลเมืองอาเซียนและพลเมืองโลก (สำนักงานคณะกรรมการพัฒนาการเศรษฐกิจและสังคมแห่งชาติ, 2560) การศึกษาจึงเป็นกุญแจสำคัญในการนำไปสู่ความสำเร็จโดยมีการกล่าวไว้ในการกำหนดทิศทางและเป้าหมายการปฏิรูปการศึกษาในทศวรรษที่สอง (2552-2561) ในข้อที่ 1 ว่า “คนไทยและการศึกษาไทยมีคุณภาพและมาตรฐานระดับสากล”จึงมุ่งให้การศึกษาเป็นเครื่องมือสำคัญในการพัฒนาคนและสังคมกล่าวคือคนไทยในอนาคตต้องเป็นคน มองกว้าง คิดไกล ใฝ่ดี มีคุณธรรม รู้เท่าทันการเปลี่ยนแปลงของโลก และสังคมมีวิจารณญาณที่ดี เป็นคนที่มีคุณภาพ เข้าสู่ความเป็นมาตรฐานสากล ซึ่งในพระราชบัญญัติการศึกษาแห่งชาติ พ.ศ. 2542 มาตรา 6 สรุปแนวคิดเกี่ยวกับลักษณะผู้เรียนที่พึงประสงค์ คือ ผู้เรียนเป็นคนดี คนเก่ง และคนมีความสุข เป็นการเน้นให้ผู้เรียนมีคุณลักษณะของความเป็นพลเมืองดี มีคุณธรรม จิตสาธารณะ และจิตสำนึกในความเป็น พลเมืองไทย และพลโลก

 จากนโยบายการจัดการศึกษาของชาติ อันได้แก่แผนพัฒนาเศรษฐกิจและสังคมแห่งชาติฉบับที่ 12 พระราชบัญญัติการศึกษาแห่งชาติพุทธศักราช 2542 และหลักสูตรแกนกลางการศึกษาขั้นพื้นฐานพุทธศักราช 2551 มีความสอดคล้องกัน คือมุ่งมั่นพัฒนาให้เยาวชน เป็นพลเมืองดีที่มีความเป็นไทยและมีวิสัยทัศน์สากลก้าวสู่ความเป็นพลเมืองโลก ซึ่งความสำคัญดังกล่าวจึงได้กำหนดแนวนโยบายให้สถานศึกษาได้ปฏิบัติพัฒนาผู้เรียนให้มีศักยภาพเป็นพลโลก (World Citizenship)ในการจัดการเรียนรู้สำหรับเยาวชน จึงถือเป็นภารกิจของครูผู้สอนโดยเฉพาะครูสังคมศึกษาคือการเตรียมเยาวชนเหล่านี้สำหรับโลกในศตวรรษที่ 21ให้มีความเป็นพลโลกอย่างแท้จริง(สำนักงานคณะกรรมการการศึกษาขั้นพื้นฐาน, 2554)

 ความเป็นพลเมืองโลก (Global Citizenship) มิใช่สิ่งที่มีอยู่ประจำตัวหรือมีอยู่โดยธรรมชาติของคนทั้งหลายที่อาศัยอยู่บนโลกแต่เป็นสิ่งที่ต้องถูกปลูกฝังและอบรมให้มีขึ้นหรือได้รับการศึกษา เรียนรู้เพื่อให้คนทั้งหลายมีคุณลักษณะที่เรียกว่าเป็นพลเมืองโลก (Global Citizen หรือ “World Citizen”) แนวคิดต่าง ๆ ถูกนำเสนอและกำหนดเป็นแนวทางในการจัดทำหลักสูตรเพื่อสร้าง เด็ก เยาวชน และคนทั้งหลาย ให้มีความเป็นพลเมืองโลกที่ประกอบด้วยทักษะและความรู้ต่าง ๆ ทั้งด้านการสื่อสารระดับสากล เทคโนโลยี วิชาการ วิชาชีพ ศาสนา ศิลปวัฒนธรรม รวมทั้งทักษะชีวิต และการรู้จักตนเองและผู้อื่นที่มีความแตกต่างกันทั้งภาษา ศาสนา วัฒนธรรม แนวคิด ระบบเศรษฐกิจ และระบบการเมืองการปกครอง (วราภรณ์ สามโกเศศ, 2556, น. 54-67) มนุษย์เป็นสัตว์ที่ต้องฝึกทุกเรื่องตั้งแต่เกิด ทั้งการกิน ยืน เดิน นั่ง นอน รวมทั้งความเป็นพลโลก หากไม่ฝึกแล้ว มนุษย์จะเป็นสัตว์อันตรายที่สุดในโลกโดยทั่วไปการจัดการศึกษาที่ผ่านมาเน้นความเป็นพลเมืองดีของประเทศที่ตนเองอาศัยอยู่เท่านั้น การจัดการหลักสูตรจึงมุ่งเน้นให้ผู้เรียนได้ศึกษาสาระเกี่ยวกับประเทศของตนเองเป็นส่วนใหญ่ มักเข้าใจว่าแนวทางการพัฒนาก็คือการมุ่งให้ผู้เรียนได้มีความรู้ความเข้าใจเกี่ยวกับความเป็นมาของประเทศที่ตนอาศัยอยู่ เข้าใจกลไกการบริหารงานของรัฐบาล เข้าใจกฎหมาย วัฒนธรรมประเพณีของชาติที่สั่งสมมาดังนั้นการจัดการหลักสูตรจึงมุ่งเน้นให้ผู้เรียนได้ศึกษาสาระเกี่ยวกับประเทศของตนเองเป็นส่วนใหญ่แต่ในปัจจุบันแนวคิดเกี่ยวกับการพัฒนาความเป็นพลเมืองดีมีการเปลี่ยนแปลงโดยเน้นทรรศนะที่กว้างไกลออกไปจากเดิม เนื่องจากสภาพการณ์ของโลกในทศวรรษที่ผ่านมามีการเปลี่ยนแปลงไปอย่างมากความเจริญก้าวหน้าทางวิทยาศาสตร์เทคโนโลยีและความเป็นโลกาภิวัตน์ทำให้โลกแคบเข้า พลเมืองในประเทศและภูมิภาคต่างๆ มีความสัมพันธ์ใกล้ชิดกันมากขึ้น มีการพึ่งพาอาศัยกันมากขึ้น มีความเห็นอกเห็นใจกันมากขึ้น แต่ในขณะเดียวกันโลกก็ยังมีการแข่งขันต่อสู้ เอารัดเอาเปรียบต่อกัน ไม่มีความเข้าใจกัน สภาพความสัมพันธ์ของพลเมืองในประเทศและภูมิภาคต่าง ๆ ทั่วโลกมีทั้งความร่วมมือช่วยเหลือกัน และมีความขัดแย้งในเวลาเดียวกัน ลักษณะของโลกดังกล่าวจึงจำเป็นต้องมีการพัฒนาพลเมืองให้มีความรู้ ความเข้าใจเกี่ยวกับโลกมากยิ่งขึ้น การเป็นพลเมืองดีจึงมิใช่เป็นพลเมืองดีของประเทศที่ตนอาศัยอยู่เท่านั้น แต่ควรมุ่งพัฒนาไปสู่การเป็นพลเมืองดีของโลกด้วย และสืบเนื่องจากแนวคิดการพัฒนาความเป็นพลเมืองดีของประเทศดังกล่าวได้มีการขยายขอบเขตไปถึงการพัฒนาการเป็นพลเมืองดีของโลกทั้งโลกเพื่อการอยู่ร่วมกันในโลกอย่างสันติสุข มีความรักความเข้าใจกัน ดังนั้นการจัดการศึกษาเพื่อพัฒนาผู้เรียนให้มีจิตสำนึกความเป็นพลโลกจึงเป็นสิ่งจำเป็น(สิริวรรณ ศรีพหล, 2551)

 สำหรับประเทศไทยแนวการพัฒนาความเป็นพลเมืองดีจะเน้นความเป็นพลเมืองดีของประเทศ ซึ่งมีรายละเอียดปรากฏในหลักสูตรระดับประถมศึกษาและมัธยมศึกษาโดยจัดเป็นวิชาหน้าที่พลเมืองในหมวดวิชาสังคมศึกษา เช่นหลักสูตรปีพุทธศักราช 2503 โดยวิชานี้มุ่งพัฒนาผู้เรียนให้เป็นพลเมืองดีของชาติในระบอบประชาธิปไตย อันมีพระมหากษัตริย์เป็นประมุข และยังเน้นในเรื่องคุณธรรมที่พลเมืองพึงมี แนวการพัฒนาเยาวชนให้เป็นพลเมืองดีของไทยแต่ละช่วงของหลักสูตรอาจมีรายละเอียดที่ต่างกันตามสภาพของสังคมในขณะนั้นแต่จุดเน้นของการพัฒนาจะมุ่งที่ความเป็นพลเมืองดีของประเทศที่ตนอาศัยอยู่จวบจนปัจจุบันการจัดการเรียนการสอนเพื่อเสริมสร้างความเป็นพลโลกนั้น ยังไม่ได้จัดกันอย่างจริงจังในสถานศึกษาอีกประการหนึ่งจากการสำรวจงานวิจัยในประเทศยังไม่พบงานวิจัยเกี่ยวกับรายวิชาความเป็นพลโลกในกลุ่มสาระการเรียนรู้สังคมศึกษาศาสนาและวัฒนธรรมในระดับมัธยมศึกษาตลอดจนกลุ่มสาระอื่นๆและในระดับชั้นอื่นๆ การศึกษาเรียนรู้ไม่สามารถตอบสนองความเป็นพลโลกได้เมื่อพลโลกต้องประสบกับความเปลี่ยนแปลงทั้งที่เกิดขึ้นทางธรรมชาติและทางสังคมอันเป็นการสะท้อนว่าต้องมีความรู้บางอย่างที่ขาดหายไปของความเป็นพลเมืองโลก นอกจากนี้จากรายงานสรุปผลการประชุม การปรับปรุงหลักสูตรการศึกษาขั้นพื้นฐานของสำนักวิชาการและมาตรฐานการศึกษา สำนักงานคณะกรรมการการศึกษาขั้นพื้นฐาน เกี่ยวกับการปรับปรุงหลักสูตรแกนกลางการศึกษาขั้นพื้นฐาน พุทธศักราช 2551ในการสัมมนา “การพัฒนาหลักสูตรเพื่อการสร้างพลเมืองโลกในอนาคต (Curriculum Development for Future Global Citizens Conference)” โรงแรมสยามซิตี้ กรุงเทพมหานคร 19 มีนาคม2555 หลักสูตรเพื่อการสร้างพลเมืองโลกในอนาคตเพื่อนำนักเรียนสู่ความเป็นพลเมืองโลกของประเทศไทยมีนักวิชาการเสนอแนวคิดและหลักการดังนี้ 1) หลักสูตรจะต้องสร้างเด็กรุ่นใหม่ให้มีความสามารถในการสื่อสารในระดับสากลโดยมีภาษาอังกฤษเป็นภาษากลาง พร้อมที่จะเรียนรู้เข้าใจ และยอมรับในศาสนา วัฒนธรรมและภาษาที่แตกต่าง มีความรับผิดชอบและมุ่งมั่นพัฒนาสังคมส่วนรวมในวงกว้างระดับนานาชาติโดยไม่เห็นแก่ประโยชน์ส่วนตน แต่ยังคงรักษาเอกลักษณ์ของประเทศและของตนไว้ 2) หลักสูตรจะต้องช่วยให้ผู้เรียนพัฒนาศักยภาพได้เต็มที่ รู้จักคิดวิเคราะห์ คิดสร้างสรรค์สิ่งใหม่ ๆ ใช้เทคโนโลยีหาความรู้ มีความรู้ทั้งวิชาการ วิชาชีพและทักษะชีวิต รู้จักตนเองและให้เกียรติผู้อื่น เป็นผู้นำและผู้ตามที่ดีทำงานเป็นทีมและมีคุณธรรม 3) การสร้างผู้เรียนให้มีคุณภาพจะต้องพัฒนาครูให้มีความเป็นเลิศในวิชาที่สอน รู้จักออกแบบการเรียนการสอน และประเมินผลให้เกิดผลลัพธ์ที่ดีต่อผู้เรียน 4) การสร้างผู้เรียนให้เป็นพลเมืองที่ดีของโลกนั้นครูมีบทบาทสำคัญที่สุดรวมทั้งควรมีผู้เชี่ยวชาญและผู้ประกอบอาชีพด้านต่าง ๆ เช่น นักวิทยาศาสตร์มาช่วยครูในการให้ความรู้แก่ผู้เรียน

 สำหรับหลักสูตรแกนกลางการศึกษาขั้นพื้นฐานพุทธศักราช 2551ก็ได้กำหนดวิสัยทัศน์มุ่งพัฒนาผู้เรียนทุกคน ซึ่งเป็นกำลังของชาติให้เป็นมนุษย์ที่มีความสมดุลทั้งร่างกาย ความรู้ คุณธรรมมีจิตสำนึกในความเป็นพลเมืองไทยและเป็นพลเมืองโลกยึดมั่นในการปกครองตามระบอบประชาธิปไตยอันมีพระมหากษัตริย์ทรงเป็นประมุข มีความรู้และทักษะพื้นฐานรวมทั้งเจตคติที่จำเป็นต่อการศึกษาต่อ การประกอบอาชีพและการศึกษาตลอดชีวิตโดยมุ่งเน้นผู้เรียนเป็นสำคัญบนพื้นฐานความเชื่อว่ามนุษย์ทุกคนสามารถเรียนรู้และพัฒนาตนเองได้เต็มตามศักยภาพ (กระทรวงศึกษาธิการ, 2551, น. 3) และตามหลักสูตรแกนกลางการศึกษาขั้นพื้นฐานพุทธศักราช 2551 ได้กำหนดคุณลักษณะอันพึงประสงค์มุ่งให้ผู้เรียนสามารถอยู่ร่วมกับผู้อื่นในสังคมได้อย่างมีความสุข ซึ่งลักษณะอันพึงประสงค์ประกอบด้วย รักชาติ ศาสน์ กษัตริย์,ซื่อสัตย์สุจริต,มีวินัย,ใฝ่เรียนรู้,อยู่อย่างพอเพียง,มุ่งมั่นในการทำงาน,รักความเป็นไทย,มีจิตสาธารณะ,และได้ระบุถึงสมรรถนะสำคัญของผู้เรียน 5 ประการซึ่งเป็นสมรรถนะที่จำเป็นในการเรียนรู้ในโลกยุคปัจจุบันดังนี้ ความสามารถในการสื่อสาร(Communication) ความสามารถในการคิด (Thinking) ความสามารถในการแก้ปัญหา (Problem Solving)ความสามารถในการใช้ทักษะชีวิต (Life Skill) ความสามารถในการใช้เทคโนโลยี (Technology) ซึงมีความสอดคล้องกับนโยบายของกระทรวงศึกษาธิการในการพัฒนาเยาวชนของชาติเข้าสู่ยุคศตวรรษที่ 21 โดยมุ่งส่งเสริมให้ผู้เรียนมีคุณธรรมรักความเป็นไทย ให้มีทักษะการคิดวิเคราะห์ สร้างสรรค์ มีทักษะด้านเทคโนโลยี สามารถทำงานร่วมกับผู้อื่นและสามารถอยู่ร่วมกับผู้อื่นในสังคมโลกได้อย่างสันติผู้วิจัยเล็งเห็นถึงความสำคัญอย่างยิ่งของการจัดการเรียนการสอนที่เน้นความเป็นพลโลกซึ่งในการวิจัยครั้งนี้ผู้วิจัยมุ่งจะเสนอการพัฒนารายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกสำหรับนักเรียนมัธยมศึกษาตอนปลายเพื่อเสริมสร้างลักษณะความเป็นพลโลกของผู้เรียน โดยจะจัดอย่างเป็นระบบและมีรูปแบบของการจัดการเรียนการสอนที่สามารถนำไปสู่การปฏิบัติจริงได้ โดยจะให้รายละเอียดเกี่ยวกับคุณลักษณะความเป็นพลโลก ขอบข่าย เนื้อหาสาระ การวิเคราะห์หลักสูตรการศึกษาขั้นพื้นฐานในส่วนที่เกี่ยวข้องกับการพัฒนาคุณลักษณะความเป็นพลโลกรูปแบบการจัดการเรียนการสอนที่เน้นกิจกรรมการเรียนการสอนเพื่อเสริมสร้างคุณลักษณะความเป็นพลโลกในกลุ่มสาระการเรียนรู้สังคมศึกษา ศาสนาและวัฒนธรรมตามหลักสูตรแกนกลางการศึกษาขั้นพื้นฐาน พุทธศักราช 2551 ให้ความสำคัญของกลุ่มสาระการเรียนรู้สังคมศึกษาศาสนา และวัฒนธรรมซึ่งในด้านเนื้อหาของวิชาสังคมศึกษาซึ่งเป็นวิชาที่มีเนื้อหาประกอบไปด้วยสาระการเรียนรู้ทั้ง 5 สาระ คือศาสนา ศีลธรรม จริยธรรม หน้าที่พลเมือง วัฒนธรรมและการดำเนินชีวิตในสังคม เศรษฐศาสตร์ ประวัติศาสตร์และภูมิศาสตร์ ซึ่งทั้ง 5 สาระการเรียนรู้ในกลุ่มสาระการเรียนรู้สังคมศึกษา ศาสนาและวัฒนธรรมทุกสาระของวิชาสังคมศึกษามีความเกี่ยวข้องกับการเสริมสร้างความเป็นพลโลก ที่ช่วยให้ผู้เรียนมีความรู้ความเข้าใจในการดำรงชีวิตของมนุษย์ ทั้งในฐานะปัจเจกบุคคลและการอยู่ร่วมกันในสังคมการปรับตัวตามสภาพแวดล้อม การจัดการทรัพยากรที่มีอยู่อย่างจำกัด เข้าถึงการพัฒนา เปลี่ยนแปลงตามยุคสมัย กาลเวลา ตามเหตุปัจจัยต่าง ๆ เกิดความเข้าใจในตนเองและผู้อื่น มีความอดทนอดกลั้น ยอมรับและมีคุณธรรมสามารถนำความรู้ไปปรับใช้ในการดำเนินชีวิตเป็นพลเมืองดีของประเทศชาติและสังคมโลก (สำนักวิชาการและมาตรฐานการศึกษา,2551, น. 1) กลุ่มสาระการเรียนรู้สังคมศึกษาศาสนาและวัฒนธรรมจึงเป็นกลุ่มสาระการเรียนรู้ที่ออกแบบมาเพื่อส่งเสริมศักยภาพการเป็นพลเมืองดีให้แก่ผู้เรียนโดยมีเป้าหมายของการพัฒนาความเป็นพลเมืองดีซึ่งถือเป็นความรับผิดชอบของทุกกลุ่มสาระ ด้วยเหตุนี้กลุ่มสาระการเรียนรู้สังคมศึกษา ศาสนา และวัฒนธรรมจึงต้องเชื่อมโยงสิ่ง
ต่าง ๆ ในหลักสูตรเข้าไว้ด้วยกันจึงถือได้ว่าเป็นศาสตร์แห่งการบูรณาการวิชาการความรู้ อย่างแท้จริงในการพัฒนาความเป็นพลโลกจึงต้องเตรียมให้เป็นพลเมืองที่พร้อมจะอาศัยอยู่ในโลกท่ามกลางกระแสโลกาภิวัตน์ที่มีความหลากหลายมีการเปลี่ยนแปลงในด้านต่างๆอย่างรวดเร็วแต่โลกยังต้องมีการพึ่งพากัน ดังนั้นการพัฒนารายวิชาเพิ่มเติมสังคมศึกษาแบบอิงมาตรฐานด้วยกระบวนการออกแบบย้อนกลับเพื่อเสริมสร้างความเป็นพลโลกสำหรับนักเรียนจึงเป็นสิ่งที่สำคัญที่จะช่วยให้ผู้เรียนเกิดความรู้ ทักษะ และเจตคติ ที่ดีในการเป็นพลโลกที่ดี นักการศึกษา และครูผู้สอน โดย เฉพาะอย่างยิ่งครูสังคมศึกษาซึ่งเป็นบุคลากรสำคัญของโรงเรียนจะต้องมีภารกิจอย่างหลีกเลี่ยงไม่ได้ในการเตรียมเยาวชนให้เป็นพลโลกที่จะต้องพัฒนาการเรียนการสอนที่หลากหลายรูปแบบมาใช้ในการจัดกิจกรรมการเรียนการสอนที่จะช่วยเสริมสร้างความเป็นพลโลกแก่ผู้เรียนให้สามารถอยู่ในสังคมโลกอย่างมีความสุขและเป็นหน่วยหนึ่งของสังคมโลกที่มีประสิทธิภาพอย่างแท้จริงสำหรับโลกในศตวรรษที่ 21 ทักษะในการเป็นสมาชิกของสังคมโลก ในยุคนี้เป็นสังคมแห่งการเรียนรู้ (Learning Society) คนที่มีคุณภาพในอนาคตจะต้องมีความใฝ่รู้ใฝ่เรียนและมีการเรียนรู้ตลอดชีวิต (Lifelong Learning)และเรียนรู้เพื่อพัฒนาสังคมอย่างยั่งยืนโดยใช้สี่เสาหลักการเรียนรู้ (4 Pillars of Learning) เป็นพื้นฐาน ซึ่งประกอบไปด้วยการเรียนเพื่อที่จะมีความรู้ความเข้าใจ (Learning to Know) การเรียนเพื่อที่จะมีทักษะทำเป็น (Learning to Do) การเรียนรู้เพื่อที่จะมีทักษะชีวิตปรับตัวในสังคมที่เปลี่ยนแปลง (Learning to Be) และการเรียนรู้ที่จะอยู่ร่วมกันอย่างสันติ (Learning to Live Together)

 การจัดหลักสูตรการเรียนการสอนต้องมีความเป็นพลวัต ให้ก้าวทันกับสิ่งต่าง ๆ ที่เปลี่ยนแปลงการจัดการศึกษาจึงเป็นกลไกสำคัญยิ่งในการที่จะสร้างและพัฒนาเยาวชนสู่ความเป็นพลโลกในศตวรรษที่ 21 เพราะการศึกษาเป็นหัวใจสำคัญของการพัฒนา “คน” อันเป็นทรัพยากรที่ทรงคุณค่าของสังคมให้ได้รับการพัฒนาไปสู่คุณภาพตามเป้าหมายและมีคุณลักษณะที่พึงประสงค์ สามารถดำรงชีวิตอยู่ในสังคมได้อย่างมีความสุขการจัดการเรียนรู้กลุ่มสาระสังคมศึกษา ศาสนาและวัฒนธรรม มุ่งเน้นพัฒนาผู้เรียนมีความเป็นพลเมืองดี มีวินัย รับผิดชอบ มีความสามารถทางสังคม มีความรู้ ทักษะ คุณธรรมและค่านิยมที่พึงประสงค์ หากพิจารณาถึงความสอดคล้องกับเนื้อหาการเสริมสร้างความเป็นพลโลก จะเห็นได้ว่าผู้สอนจะต้องคำนึงถึงการศึกษาเพื่อการอยู่รอดในสังคมแห่งการเปลี่ยนแปลง การจัดการเรียนรู้ผู้สอนควรที่จะพัฒนาหลักสูตรสถานศึกษาให้สอดคล้องกับการเสริมสร้างความเป็นพลโลกและความเป็นไปของโลก ครูผู้สอนต้องค้นหาต้องออกแบบการจัดกิจกรรมการเรียนการสอนให้เหมาะสมกับธรรมชาติของเนื้อหาวิชาและจุดประสงค์การเรียนรู้แต่ต้องเน้นผู้เรียนเป็นสำคัญให้ผู้เรียนได้เรียนรู้อย่างมีความสุขโดยหลักในการจัดกิจกรรมการเรียนการสอนที่เน้นผู้เรียนเป็นสำคัญประกอบไปด้วย 1) ให้ผู้เรียนเป็นผู้สร้างความรู้ด้วยตนเอง 2) ให้ผู้เรียนมีบทบาทและมีส่วนร่วมในกระบวนการเรียนรู้ให้มากที่สุด 3) ให้ผู้เรียนมีปฏิสัมพันธ์ซึ่งกันและกัน 4) ให้ผู้เรียนได้เรียนรู้กระบวนการ ควบคู่ไปกับผลงาน /ข้อความรู้ที่สรุปได้ตลอดจนให้ผู้เรียนนำความรู้ที่ได้ไปใช้ประโยชน์ในชีวิตประจำวัน (Application) เมื่อพิจารณาดูแล้วพบว่ายุทธศาสตร์การจัดการเรียนรู้มีสิ่งหนึ่งที่มีความน่าสนใจ คือต้องมีผลงาน หรือหลักฐาน จึงถือว่าผู้เรียนมีความเข้าใจในระดับที่พึงประสงค์ หรือที่เรียกว่า กระบวนการออกแบบการเรียนรู้แบบย้อนกลับ (Backward Design) Grant Wiggins and Jay Tighe (1998)ได้ให้แนวทางการจัดการเรียนรู้ด้วยกระบวนการออกแบบย้อนกลับหรือ Backward Design ไว้ 3 ขั้นตอนใหญ่ ๆ ได้แก่ขั้นที่ 1 กำหนดความรู้ความสามารถของผู้เรียนที่ต้องการให้เกิดขึ้น (Identify Results) ตามมาตรฐานการเรียนรู้/ผลการเรียนรู้ ตามหลักสูตรการศึกษาขั้นพื้นฐาน ขั้นที่ 2 กำหนดหลักฐานการแสดงออกของผู้เรียนที่ต้องการให้เกิดขึ้น หลังจากได้เรียนรู้แล้วซึ่งเป็นหลักฐานการแสดงออกที่ยอมรับได้ว่าผู้เรียนมีความรู้ ความสามารถตามที่กำหนดไว้ (Determine Acceptable Evidence of Learning) และ ขั้นที่ 3 ออกแบบการจัดประสบการณ์การเรียนรู้ (Plan Learning Experiences and Instruction) เพื่อให้ผู้เรียนได้แสดงออกตามหลักฐานการแสดงออกที่ระบุไว้ในขั้นที่ 2 เพื่อเป็นหลักฐานว่าผู้เรียนมีความรู้ ความสามารถตามที่กำหนดไว้ในขั้น 1 ด้วยหลักการแนวคิดของ Grant Wiggins and Jay Tighe สามารถนำมาใช้ในการออกแบบการจัดการเรียนรู้ให้มีประสิทธิภาพโดยบูรณาการเนื้อหาทั้ง 5 สาระของกลุ่มสาระการเรียนรู้สังคมศึกษาศาสนาและวัฒนธรรมดังที่ Haessly (1985) กล่าวถึงความสำคัญของความเป็นพลโลกต้องประกอบด้วย 1) ด้านความรู้ เป็นการพัฒนาผู้เรียนให้มีความรู้ความเข้าใจเกี่ยวกับระบบโลกในด้านต่าง ๆ เข้าใจความสัมพันธ์ของระบบเหล่านั้น รวมทั้งเข้าใจในสภาพการเปลี่ยนแปลงที่มีผลกระทบต่อโลก 2) ด้านเจตคติ เป็นการพัฒนาผู้เรียนให้มีความรู้สึก ทัศนคติที่ถูกต้องเกี่ยวกับระบบโลก ความสัมพันธ์ของมนุษย์ชาติ รวมทั้งการมีส่วนร่วมในฐานะการเป็นพลเมืองโลกที่มีประสิทธิภาพ 3) ด้านทักษะ เป็นการพัฒนาผู้เรียนให้มีทักษะสามารถ รวมทั้งการปฏิบัติที่ถูกต้องต่อการเป็นสมาชิกที่ดีของสังคมโลก สำหรับการเรียนการสอนในระยะที่ผ่านมาหากพิจารณาผลการประเมินขั้นพื้นฐาน (O-net) ของนักเรียนชั้นมัธยมศึกษาปีที่ 6 สำนักงานเขตพื้นที่การศึกษามัธยมศึกษาเขต25สาระการเรียนรู้สังคมศึกษาศาสนาและวัฒนธรรมในช่วงระยะ 7 ปีการศึกษา (2553 - 2559) ที่ผ่านมาปีการศึกษา 2553 มีค่าเฉลี่ยเท่ากับ 38.51 ปีการศึกษา 2554 มีค่าเฉลี่ยเท่ากับ 30.63 ปีการศึกษา 2555 มีค่าเฉลี่ยเท่ากับ 36.10 ปีการศึกษา 2556 มีค่าเฉลี่ยเท่ากับ 32.80 ปีการศึกษา 2557 มีค่าเฉลี่ยเท่ากับ 35.73 ปีการศึกษา 2558 มีค่าเฉลี่ยเท่ากับ 39.12 ปีการศึกษา 2559 มีค่าเฉลี่ยเท่ากับ 34.66 (เอกสารรายงานผลการทดสอบระดับชาติขั้นพื้นฐาน O-net สพม.25 ปีการศึกษา 2559) ซึ่งยังมีค่าคะแนนเฉลี่ยต่ำกว่าเป้าหมายที่กำหนดตามทิศทางการพัฒนาคุณภาพการมัธยมศึกษายุคใหม่ (พ.ศ. 2553-2561) ที่กำหนดเป้าหมายผลสัมฤทธิ์ทางการเรียนจากการทดสอบระดับชาติมีคะแนนเฉลี่ยไม่ต่ำกว่าร้อยละ 50 ซึ่งผลสัมฤทธิ์ที่ผ่านมายังต่ำกว่าค่าเฉลี่ยในระดับชาติ (46.51,33.39,36.27,33.02,36.53,35.89) และเป้าหมายที่กำหนดไว้พบว่าครูผู้สอนมักมีปัญหาในการจัดกิจกรรมการเรียนการสอนให้บรรลุผลได้อย่างเต็มประสิทธิภาพทั้งนี้เนื่องจากสถานศึกษายังเน้นการสอนสาระความรู้ของรายวิชาในกลุ่มสาระการเรียนรู้สังคมศึกษาศาสนาและวัฒนธรรมโดยการบรรยาย ผู้เรียนไม่มีโอกาสเรียนรู้ผ่านกิจกรรมและการฝึกทักษะ การฝึกปฏิบัติ การจัดกิจกรรมเสริมหลักสูตร กิจกรรมการเรียนรู้ตามอัธยาศัยมีบทบาทจำกัด จึงไม่สามารถทำให้ผู้เรียนบรรลุเป้าหมายในการเรียนได้ และจากการวิจัยล่าสุดของ Lawthong (2010) ยังยืนยันสภาพปัญหาการเรียนการสอนในกลุ่มสาระการเรียนรู้สังคมศึกษาศาสนาและวัฒนธรรม เหมือนเดิมคือ เน้นการสอนเนื้อหา โดยการบรรยายเป็นหลักขาดการอบรมบ่มนิสัยความเป็นพลเมือง แสดงถึงความจำเป็นเร่งด่วนในการพัฒนาการเรียนการสอนพลความเป็นเมืองและพลโลกให้ครูประจำการและครูสังคมศึกษายุคใหม่โดยเร่งด่วน

 จากการศึกษากระบวนการออกแบบย้อนกลับ พบว่าเป็นรูปแบบการจัดกิจกรรมการเรียนรู้โดยเริ่มจากการกำหนดเป้าหมายที่พึงประสงค์ จากนั้นจึงกำหนดหลักฐานที่แสดงว่าผู้เรียนได้บรรลุเป้าหมายที่พึงประสงค์แล้วจึงวางแผนจัดประสบการณ์การเรียนรู้เป็นรูปแบบการสอนน่าจะเกิดผลในการจัดกิจกรรมการเรียนการสอนให้มีประสิทธิภาพและประสิทธิผลด้วยเหตุผลดังกล่าวผู้วิจัยจึงได้พัฒนารายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลายเพื่อให้ได้พัฒนาตนเองเป็นพลเมืองดีของโลกและประพฤติตนให้เป็นประโยชน์แก่สังคมส่วนรวมทั้งอยู่ในสังคมได้อย่างมีความสุขทั้งในปัจจุบันและอนาคต

**1.2 คำถามการวิจัย**

 1.21 การพัฒนารายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลายมีองค์ประกอบสำคัญอย่างไร

 1.2.2 การจัดประสบการณ์การเรียนรู้รายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลายที่พัฒนาขึ้นมีประสิทธิผลเป็นอย่างไร

**1.3 วัตถุประสงค์การวิจัย**

 1.3.1 เพื่อพัฒนารายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลาย

 1.3.2 เพื่อประเมินประสิทธิผลรายวิชาเพิ่มเติมสังคมศึกษาด้วยกระบวนการออกแบบย้อน กลับเพื่อเสริมสร้างความเป็นพลโลกของนักเรียนมัธยมศึกษาตอนปลาย

**1.4 ขอบเขตของการวิจัย**

 **ระยะที่ 1 การศึกษาสภาพปัญหาและความต้องการรายวิชาเพิ่มเติม**

 1. ประชากร

 ประชากรที่ใช้ในการวิจัย เป็น ผู้บริหารจำนวน 80 คน ศึกษานิเทศก์ 10 คน ครูผู้สอนในกลุ่มสาระการเรียนรู้สังคมศึกษาศาสนาและวัฒนธรรมในระดับมัธยมศึกษาตอนปลายจำนวน 320 คน และ นักเรียนระดับชั้นมัธยมศึกษาตอนปลาย 70,752 คนสังกัดสำนักงานเขตพื้นที่การศึกษามัธยมศึกษาเขต 25 ปีการศึกษา 2559 จำนวน 84 โรงเรียน

 2. กลุ่มตัวอย่าง

 2.1 กลุ่มตัวอย่างที่ใช้ในการตอบแบบสอบถาม ผู้บริหารจำนวน 70 คนศึกษานิเทศก์ 10 คน ครูผู้สอนกลุ่มสาระการเรียนรู้สังคมศึกษาศาสนาและวัฒนธรรมจำนวน 175 คน นักเรียนจำนวน 382 คน

 2.2 กลุ่มตัวอย่างในการเข้าร่วมสนทนากลุ่ม (Focus Group) ได้แก่ ครูผู้สอนกลุ่มสาระการเรียนรู้สังคมศึกษาศาสนาและวัฒนธรรม ระดับมัธยมศึกษาตอนปลาย สังกัดสำนักงานเขตพื้นที่การศึกษามัธยมศึกษา เขต 25 ขอนแก่น จำนวน 11คน ได้มาโดยการเลือกแบบเจาะจง (Purposive Sampling) จากครูผู้สอนที่มีคุณสมบัติดังนี้ 1) เป็นครูผู้สอนในกลุ่มสาระการเรียนรู้สังคมศึกษาศาสนา และวัฒนธรรมในระดับมัธยมศึกษาตอนปลาย ของศูนย์พัฒนากลุ่มสาระการเรียนรู้สังคมศึกษาศาสนาและวัฒนธรรม ชมรมครูสังคมศึกษาจังหวัดขอนแก่น สังกัดสำนักงานเขตพื้นที่การศึกษามัธยมศึกษา เขต 25 2) มีประสบการณ์สอนไม่น้อยกว่า 10 ปี 3) มีความตั้งใจและยินดีให้ความร่วมมือในการสนทนากลุ่ม

 **ระยะที่ 2 การพัฒนารายวิชาเพิ่มเติม**

 1. ประชากร

 ประชากรที่ใช้ในการวิจัย นักเรียนระดับชั้นมัธยมศึกษาตอนปลาย 70,752 คนสังกัดสำนักงานเขตพื้นที่การศึกษามัธยมศึกษาเขต 25 ปีการศึกษา 2559 จำนวน 84 โรงเรียน

 2. กลุ่มตัวอย่าง

 กลุ่มตัวอย่างที่ใช้ในการวิจัยครั้งนี้ได้มาจากการเลือกแบบเจาะจง (Purposive Sampling) ได้แก่ นักเรียนชั้นมัธยมศึกษาปีที่ 5 โรงเรียนโนนสะอาดวิทยาคาร อำเภอแวงใหญ่ จังหวัดขอนแก่น สำนักงานเขตพื้นที่การศึกษามัธยมศึกษาเขต 25 ปีการศึกษา 2559 ซึ่งมีการจัดห้องเรียนแบบคละความสามารถทางการเรียน คือ มีทั้งนักเรียนที่เรียนเก่ง ปานกลาง และอ่อน จำนวน 1ห้องเรียน จำนวน 30 คน

 **ระยะที่ 3 ทดลองใช้และประเมินประสิทธิผลรายวิชาเพิ่มเติมที่พัฒนาขึ้น**

 **1. ประชากรและกลุ่มตัวอย่าง**

 1.1 ประชากร

 ประชารในครั้งนี้ได้แก่นักเรียนมัธยมศึกษาปีที่ 5 สังกัดสำนักงานเขตพื้นที่การศึกษา มัธยมศึกษาเขต 25 จำนวน 84 โรงเรียน จำนวน 10,452 คน

 1.2 กลุ่มตัวอย่าง

 กลุ่มตัวอย่างในการวิจัยครั้งนี้ได้มาจากการสุ่มอย่างง่าย (Simple Random Sampling) ได้แก่ นักเรียนชั้นมัธยมศึกษาปีที่ 5 โรงเรียนแวงน้อยศึกษา อำเภอแวงน้อย จังหวัดขอนแก่น สำนักงานเขตพื้นที่การศึกษามัธยมศึกษา เขต 25 ปีการศึกษา 2559 ซึ่งมีการจัดห้องเรียนแบบคละความสามารถทางการเรียน คือ มีทั้งนักเรียนที่เรียนเก่ง ปานกลาง และอ่อน จำนวน 3 ห้องเรียน จับสลากได้ 1 ห้องเรียน จำนวน 40 คน

 **2. ตัวแปรศึกษา**

 ตัวแปรที่ใช้ในการศึกษาวิจัยครั้งนี้ประกอบด้วยตัวแปร 2 ประเภทคือ

 2.1 ตัวแปรอิสระ (Independent Variable) ได้แก่การจัดการเรียนการสอนด้วยรายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างลักษณะความเป็นพลโลกของนักเรียนมัธยมศึกษาตอนปลาย

 2.2 ตัวแปรตาม (Dependent Variables) มีดังนี้ 1) ผลสัมฤทธิ์ทางการเรียนรายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างลักษณะความเป็นพลโลกของนักเรียนมัธยมศึกษาตอนปลาย 2) คุณลักษณะความเป็นพลโลกด้านการมีวินัยมีจิตสาธารณะเห็นประโยชน์ส่วนรวมและมีความรับผิดชอบต่อตนเองและสังคมที่สอดคล้องกับคุณลักษณะอันพึงประสงค์ของผู้เรียนตามหลักสูตรแกนกลางการศึกษาขั้นพื้นฐาน พุทธศักราช 2551 3) ความคิดเห็นต่อรายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างลักษณะความเป็นพลโลกสำหรับนักเรียนมัธยมศึกษาตอนปลาย

**1.5 นิยามศัพท์เฉพาะ**

 1.5.1 รายวิชาพลโลกศึกษา หมายถึง รายวิชาเพิ่มเติมกลุ่มสาระสังคมศึกษาศาสนาและวัฒนธรรมที่มีองค์ประกอบด้วยสาระและมวลประสบการณ์ที่เกี่ยวข้องกับการศึกษาเกี่ยวกับสังคมโลกที่มุ่งพัฒนาผู้เรียนให้มีความรู้ความเข้าใจเกี่ยวกับระบบโลกในด้านต่างๆเข้าใจในความสัมพันธ์ของระบบเหล่านั้นรวมทั้งสภาพการเปลี่ยนแปลงที่มีผลกระทบต่อโลก มีทักษะความสามารถในการปฏิบัติตนที่ถูกต้องต่อการเป็นสมาชิกที่ดีของสังคมโลกมีเจตคติค่านิยมที่ดีงามในการเป็นพลเมืองโลกที่มีประสิทธิภาพ

 1.5.2 การพัฒนารายวิชาเพิ่มเติมพลโลกศึกษาหมายถึงกระบวนการสร้างหลักสูตรรายวิชาเพิ่มเติมตามแนวทางหลักสูตรแกนกลางการศึกษาขั้นพื้นฐาน พุทธศักราช 2551 ในหลักสูตรกลุ่มสาระการเรียนรู้สังคมศึกษาศาสนาและวัฒนธรรมโดยดำเนินการพัฒนารายวิชาเพิ่มเติมพลโลกศึกษาแบ่งออกเป็น 3 ระยะได้แก่

 ระยะที่ 1 การศึกษาข้อมูลพื้นฐานสภาพปัญหาและความต้องการรายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลาย

 ระยะที่ 2 การพัฒนาหน่วยการเรียนรู้รายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลายประกอบด้วยขั้นตอนย่อย ๆ ดังนี้ 1) การยกร่างรายวิชาเพิ่มเติมพลโลกศึกษาและตรวจสอบคุณภาพโดยผู้เชี่ยวชาญ 2) การวิพากษ์รายวิชาเพิ่มเติมพลโลกศึกษา 3) การทดลองใช้ (try out) รายวิชาเพิ่มเติมพลโลกศึกษา

 ระยะที่ 3 ศึกษาผลการใช้รายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลาย 1) ศึกษาผลสัมฤทธิ์ทางการเรียนของนักเรียนจากการเรียนรู้รายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลาย 2) ศึกษาคุณลักษณะความเป็นพลโลกด้านการมีวินัย มีจิตสาธารณะและความรับผิดชอบที่สอดคล้องกับคุณลักษณะอันพึงประสงค์ของผู้เรียนตามหลักสูตรแกนกลางการศึกษาขั้นพื้นฐาน พุทธศักราช 2551 3) ศึกษาความคิดเห็นต่อรายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลาย 4) กระบวนการออกแบบย้อนกลับ หมายถึง การออกแบบการเรียนการสอนโดยมีทั้งหมด 3 ขั้นตอน ดังนี้ขั้นตอนที่ 1 การกำหนดเป้าหมายที่พึงประสงค์ ขั้นตอนที่ 2 การกำหนดหลักฐานที่แสดงว่าผู้เรียนได้บรรลุเป้าหมายที่พึงประสงค์ และขั้นตอนที่ 3 การวางแผนประสบการณ์การเรียนรู้และการสอน 5) ความเป็นพลโลกหมายถึงการเป็นพลเมืองดีของสังคมโลกที่มีความรู้ความเข้าใจเกี่ยวกับระบบของโลกในด้านต่าง ๆ ตลอดจนความสัมพันธ์ของระบบเหล่านั้น มีทักษะการประพฤติปฏิบัติตนเป็นคนพลเมืองดี มีจิตสำนึกในการเป็นสมาชิกที่ดีของสังคมโลกด้านการมีวินัย มีจิตสาธารณะเห็นประโยชน์ส่วนรวม และมีความรับผิดชอบต่อตนเองและสังคม 6) ประสิทธิภาพของการจัดการเรียนรู้( E1/E2 ) หมายถึงผลที่เกิดจากการใช้รายวิชาเพิ่มเติมสังคมศึกษาที่สามารถพัฒนาผู้เรียนให้มีความรู้ ความสามารถและเกิดการเรียนรู้ที่กำหนดไว้ตามเกณฑ์ 80/80 80 ตัวแรก (E1) ประสิทธิภาพของกระบวนการ หมายถึง ร้อยละของคะแนนเฉลี่ยของผู้เรียนทุกคนโดยหาจากผลรวมของคะแนนที่ได้จากการประกอบกิจกรรมระหว่างเรียนได้แก่ การทดสอบย่อย หลังเรียนจบแต่ละเรื่อง ได้คะแนนเฉลี่ยไม่ต่ำกว่าร้อยละ 80 80 ตัวหลัง (E2) ประสิทธิภาพของผลลัพธ์ หมายถึง ร้อยละของคะแนนเฉลี่ยจากการทดสอบวัดผลสัมฤทธิ์ทางการเรียนของผู้เรียนทั้งหมด ได้คะแนนเฉลี่ยไม่ต่ำกว่าร้อยละ 80 7) ประสิทธิผลรายวิชาเพิ่มเติมสังคมศึกษาหมายถึง ผลลัพธ์การเรียนรู้ที่เกิดขึ้น จากผลสัมฤทธิ์ทางการเรียนรายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างลักษณะความเป็นพลโลกของนักเรียนมัธยมศึกษาตอนปลายซึ่งตั้งเกณฑ์ไว้ที่ร้อยละ 70 จากคะแนนทำแบบทดสอบและคะแนนชิ้นงานคุณลักษณะความเป็นพลโลกที่สอดคล้องกับคุณลักษณะอันพึงประสงค์ของผู้เรียน

ตามหลักสูตรแกนกลางการศึกษาขั้นพื้นฐาน พุทธศักราช 2551ได้แก่ ด้านการมีวินัยด้านการมีจิตสาธารณะเห็นประโยชน์ส่วนรวมและมีด้านความรับผิดชอบต่อตนเองและสังคมประเมินโดยใช้แบบประเมินคุณลักษณะความเป็นพลโลก ก่อนเรียนหลังเรียน และระหว่างเรียนตามโดยใช้เครื่องมือวัดตามแบบของ (Likert) ซึ่งลักษณะเครื่องมือเป็นแบบมาตราส่วนประมาณค่า

 1.5.3 ความคิดเห็นต่อรายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างลักษณะความเป็นพลโลกสำหรับนักเรียนมัธยมศึกษาตอนปลาย

**1.6 ประโยชน์ที่ได้รับ**

 1.6.1 ได้รายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลาย ที่มีประสิทธิผลและประสิทธิภาพทำให้ผู้เรียนมีความรู้ ทักษะและเจตคติค่านิยมในการเป็นพลโลกที่ดี

 1.6.2 เป็นแนวทางสำหรับการพัฒนารายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกที่สอดคล้องกับ วิสัยทัศน์ หลักการ จุดหมาย สมรรถนะที่สำคัญของผู้เรียนตามหลักสูตรแกนกลางการศึกษาขั้นพื้นฐานพุทธศักราช 2551

 1.6.3 เป็นสารสนเทศด้านการพัฒนารายวิชาเพิ่มเติมในหลักสูตรแกนกลางการศึกษาขั้นพื้นฐานพุทธศักราช 2551ในกลุ่มสาระการเรียนรู้อื่น ๆ